ועדת הכלכלה, כנסת 17, פרוטוקול מספר 655, 2008-07-23 09:30

גלעד ארדן: בוקר טוב, אני פותח את ישיבת ועדת הכלכלה.

גלעד ארדן: על סדר היום הצעת חוק הדרכים (שילוט)(תיקון מס' 5)(שילוט חוצות), התשס"ח-2008, של חבר הכנסת יורם מרציאנו.

גלעד ארדן: ההצעה עברה בקריאה ראשונה במליאת הכנסת ב-3 במרס 2008 וב-2 ביולי התקיים דיון אחד של הוועדה להכנה לקריאה השנייה והשלישית.

גלעד ארדן: היום אנחנו מקיימים את הדיון השני, שבו, כך אני מאמין, נסיים את הדיון ונצביע על הצעת החוק.

גלעד ארדן: אני לא מתכוון לפתוח מחדש את כל הדיון בהצעת החוק.

גלעד ארדן: אני חושב שברמה הציבורית הנושא לובן מכל הכיוונים ואי אפשר לטעון שלא התקיים בנושא דיון ציבורי מעמיק וממצה.

גלעד ארדן: מייד נתחיל לקרוא את הסעיפים בהצעת החוק, אני אאפשר להעיר הערות ולהציע הצעות ותיקונים לסעיפים בהצעת החוק ובתום הדיון בכל סעיף נצביע עליו.

גלעד ארדן: חבר הכנסת מרציאנו העביר לנו אתמול תיקוני נוסח נוספים, שהוא בוודאי יציג אותם.

יורם מרציאנו: אני מסיר את ההצעות שהגשתי אתמול.

יורם מרציאנו: ההצעות האלה באו להמחיש את העובדה שאני מבקש שבהצעת החוק אנחנו נזכור תמיד שאנחנו חוזרים שהיה בנתיבי איילון עד ה-31 בדצמבר 2007.

יורם מרציאנו: אני מודיע לפרוטוקול שאני מסיר את ההצעות שהגשתי אתמול.

יורם מרציאנו: ממלא מקום ראש עיריית רמת השרון פנה אליי וחשב שאם הצעת החוק תאושר, האיזור שלו יקופח כתוצאה מכך והוא ביקש שנרחיב את זה עד גלילות כדי לכלול בהצעת החוק את הרשות המקומית רמת השרון.

יורם מרציאנו: אני מודיע לפרוטוקול שאני מסיר את ההצעות שהגשתי אתמול.

לאה ורון: גם בעניין הקונסטרוקציה?

יורם מרציאנו: דשנו בזה בדיון הקודם.

יורם מרציאנו: קונסטרוקציה היא מבנה שעליו נמצא שלט ואנחנו מתכוונים להשאיר את המצב באיילון כפי שהיה.

יורם מרציאנו: תודה.

גלעד ארדן: חבר הכנסת מרציאנו, לא משנה מה אנחנו מתכוונים בלב.

גלעד ארדן: משנה מה שכתוב בנוסח החוק.

גלעד ארדן: בנוסח החוק כרגע, ואני לא יודע מה הפרשנות המשפטית, כתוב: "השלט יותקן בסמוך לדרך או בצמוד לה על מבנה שנבנה כדין".

גלעד ארדן: אם עניין הקונסטרוקציות עונה להגדרה הזאת, משרד התחבורה יוכל לאשר הקמת שלטים בתנאים שהוא יקבע על הקמת מבנים שנבנו כדין.

גלעד ארדן: האם זה כולל או לא כולל קונסטרוקציות?

גלעד ארדן: האם הם הוקמו כדין או לא?

גלעד ארדן: מה שאנחנו חושבים ומתכוונים לא רלוונטי אלא רק מה שכתוב בנוסח החוק שיאושר או לא יאושר.

יורם מרציאנו: מה שיאושר זה מה שיהיה.

גלעד ארדן: נעבור לקריאת החוק, נשמע הצעות והערות.

גלעד ארדן: אני מזכיר לכל המוזמנים כאן שככל שהם יציעו הצעות לשינויים או לתיקונים, זה לשיקול דעתי אם להעלות את ההצעות או את התיקונים שלהם להצבעה.

גלעד ארדן: אם אני לא מעלה אותם להצבעה, יכול לבקש אחד מחברי הכנסת להעלות אותם להצבעה.

גלעד ארדן: מדובר בדברים שהם מעבר למה שכתוב בנוסח שמונח על השולחן.

גלעד ארדן: אני מבקש מעורכת הדין אתי בנדלר לקרוא את הסעיפים.

גלעד ארדן: בבקשה.

אתי בנדלר: "הצעת חוק הדרכים (שילוט)(תיקון מס' 5)(שילוט חוצות), התשס"ח-2008 – תיקון סעיף 1 – בחוק הדרכים (שילוט), התשכ"-1966, (להלן – החוק העיקרי), בסעיף 1, אחרי ההגדרה "ועדה מחוזית" יבוא – "ועדה מקומית" – כמשמעותה בחוק התכנון והבנייה, התשכ"ה-1965".

אתי בנדלר: סעיף 1 לחוק העיקרי עניינו הגדרות, שמשתמשים בהן לצורך החוק.

אתי בנדלר: עד כה ועדה מקומית לתכנון ובנייה לא היה לה תפקיד כלשהו.

גלעד ארדן: סליחה, נמצאים כאן עוזרים של המציעים?

גלעד ארדן: אם לא יהיה אף מציע, אני לא יכול להמשיך את הישיבה.

גלעד ארדן: אני לא יכול להכין חוק בלי שהמציע שלו יהיה כאן.

גלעד ארדן: חבר הכנסת מרציאנו, הנוהל הוא שאנחנו מצביעים על כל סעיף בתום הדיון פה.

גלעד ארדן: אני צריך אותך כאן.

אתי בנדלר: סעיף 1 להצעת החוק עניינו תיקון סעיף 1 לחוק העיקרי, שעוסק בהגדרות.

אתי בנדלר: מוצע בסעיף 1 להוסיף הגדרה של ועדה מקומית.

אתי בנדלר: עד כה, בהתאם לחוק העיקרי, לוועדה מקומית לא היה תפקיד כלשהו בחוק.

אתי בנדלר: עכשיו יוצע לתת לה תפקיד.

אתי בנדלר: לכן, ככל שסעיף 3 יאושר, יש צורך גם בסעיף 1.

אתי בנדלר: אני מציעה להצביע על סעיף 1 רק אחרי שהוועדה תצביע על סעיף 2, ברשותך.

גלעד ארדן: בהחלט.

אתי בנדלר: סעיף 3 לחוק העיקרי דן בגופים שלהם יש סמכות לתת היתרים לפי החוק.

אתי בנדלר: הסעיף קובע כדלקמן בנוסחו הקיים: "הסמכות ליתן היתר לעניין סעיף 5 (1) עד (4) היא בתחום רשות מקומית, אותה רשות באישור הוועדה המחוזית, ומחוץ לתחום רשות מקומית, הוועדה המחוזית".

אתי בנדלר: להזכירכם, החוק עקרונית קובע איסור על הצבת שלטים בדרך כלשהי אם השילוט הזה נראה לעיני מי שנוסע בדרך בין-עירונית.

אתי בנדלר: לכן, המקום שעשויים להציב בו שילוט הנראה לעיני הנוהג בדרך בין-עירונית יכול להיות בין בתחום רשות מקומית ובין מחוץ לרשות מקומית.

אתי בנדלר: ההיתר להצבת שילוט, שמותר להציבו לפי החוק ואיננו כולל שילוט פרסום, הוא, כאמור, לגבי שילוט שיוצב בתחום רשות מקומית והרשות המקומית באישור הוועדה המחוזית.

אתי בנדלר: אני עוברת לפסקה 1 להצעת החוק – תיקון סעיף 3.

אתי בנדלר: 2.

אתי בנדלר: "בסעיף 3 לחוק העיקרי – בסעיף קטן (א) במקום "באישור הוועדה המחוזית" יבוא "באישור הוועדה המקומית".

אתי בנדלר: בהתאם למוצע, שילוט בתחום רשות מקומית, ההיתר לו יינתן על ידי רשות מקומית באישור ועדה מקומית, כאשר ועדה מקומית היא בעצם אורגן של הרשות המקומית.

אתי בנדלר: דהיינו, משנים את המצב החוקי הקיים בהתאם להצעה, ללא קשר לשילוט בדרך איילון וזה יהיה נכון גם לגבי שילוט בכביש הערבה או בכל מקום שעובר בתחום רשות מקומית.

גלעד ארדן: זה לא יכול לקרות בערבה כי שם אין סמכות למשרד התחבורה לאשר.

דנה נויפלד: בהתאם לחריגים שהחוק מונה, יש אפשרות גם בערבה.

דנה נויפלד: אלה חריגים מאד מצומצמים, אבל החוק מסדיר גם את אותם מצבים ממש ממש חריגים.

דנה נויפלד: גם לעניין הזה מבקשת הצעת החוק לשנות את הסמכות של הוועדה המחוזית.

גלעד ארדן: איפה יש סמכות לחרוג מעבר לנתיבי איילון?

אתי בנדלר: לא זה מה שאמרתי.

אתי בנדלר: פסקה (1) אינה רלוונטית לנתיבי איילון.

גלעד ארדן: אבל במקומות אחרים בארץ בכביש בין-עירוני אין אפשרות לתת היתר.

אתי בנדלר: לאו דווקא שילוט פרסומת אלא ככל שהשילוט הותר.

דנה נויפלד: יש תנאים בסעיף 5 ומדובר בתנאים מאד ספציפיים כגון: אזהרה, הודעה למניעת שריפות וכו'.

גלעד ארדן: לא שלטים מסחריים.

דנה נויפלד: ההצעה מבקשת לשנות את ההסדר כולו, גם מה שלא נוגע לנתיבי איילון.

אתי בנדלר: פסקה 2 המוצעת בסעיף 2 להצעת החוק מתייחסת אכן להיתר בכביש איילון ואומרת כדלקמן: "אחרי סעיף קטן (ב) יבוא: (ג) הסמכות ליתן היתר לעניין סעיף 6ב היא של אותה רשות מקומית שבתחום שיפוטה עובר קטע הדרך שלגביו מתבקש היתר, באישור הוועדה המקומית".

דב חנין: אני מבקש להעיר הערה טכנית.

דב חנין: אנימציע, אדוני, שלפני שאנחנו נמשיך בדיון יובא בפנינו חוק הדרכים – שילוט – באופן מלא.

דב חנין: הטקסט שחולק לנו הוא טקסט חסר, חסרים בו חלק מסעיפי החוק.

דב חנין: סעיף 5 לא נמצא בטקסט המצולם לפנינו.

דב חנין: אני חושב שחשוב שחברי הכנסת יהיה בפניהם החוק הקיים בשלמותו כדי שנוכל להתייחס באופן מספיק כולל.

גלעד ארדן: תוסיפו צילום של סעיף 5 ותחלקו אותו.

גלעד ארדן: תודה.

אתי בנדלר: בעוד פסקה 1 מבקשת לשנות את המצב החוקי לגבי כל השלטים בכל הארץ, פסקה 2 מציעה הוראה ספציפית לגבי כביש איילון ואומרת שמי שיהיו מוסמכים לתת הן הרשויות המקומיות, באישור הוועדה המקומית שהיא אורגן של אותה רשות מקומית, דהיינו לא יהיה שום אורגן על ובנושא זה ודאי ייטיבו לתת הסברים נציגי משרד הפנים הנמצאים כאן.

דב חנין: אני רוצה להתייחס לסעיפים האלה ולפנות לחברי הכנסת המציעים.

דב חנין: יש לנו ויכוח מהותי בנושאים מסוימים ואנחנו נגיע אליו.

דב חנין: הסעיף הזה הוא לא עיקרו של החוק, כפי שהבנתי מהמציעים וכפי שאמר חבר הכנסת מרציאנו, מטרתו לגרום לכך שהמצב שהיה קיים עד לפני שנה באיזור נתיבי איילון, יחזור לקדמותו.

דב חנין: באותה הזדמנות, כשהחוק כבר מתגלגל, נעשה פה שינוי מאד מרחיק לכת ובעייתי, והוא חורג בהחלט מהמטרה שהצגתם בתחילת הדיון בוועדה.

דב חנין: יש בעיה מאד גדולה בהצעה הזאת מכיוון שלמעשה המערכת הקיימת היום היא מערכת שיש בה שתי חוליות – הרשות המקומית, שהיא ודאי גורם חשוב, ראוי, משמעותי, לפעמים גורם שיש לו גם אינטרס כי הרשות המקומית יכולה להרוויח כסף משילוט.

דב חנין: אנחנו לא רוצים להשאיר את כל שאלת השילוט בידי גורם שיש לו אינטרס כלכלי ישיר בקיומו של שילוט.

דב חנין: החוק הקיים מאזן ואומר: יש רובד תכנוני, שאינו חלק בלתי נפרד מהרשות המקומית.

דב חנין: למעשה, סעיף 2 של ההצעה בנוסחו הקיים כרגע, מבטל לחלוטין את הרובד התכנוני הנוסף.

דב חנין: אנחנו משאירים את החתול לשמור על השמנת.

דב חנין: החתול שניהנה מהשמנת, אמור גם לשמור עליה ולקיים אותה.

יורם מרציאנו: חבל שאתה מדבר ככה על הרשויות המקומיות.

דב חנין: חבר הכנסת מרציאנו, יש לי שני חתולים.

דב חנין: אני אוהב חתולים, אבל אני לא נותן להם לשמור על שמנת.

דב חנין: הפנייה שלי היא למציעים – אני מניח שאתם תצליחו לגייס רוב לסעיף שאתם רוצים להעביר וכולנו מכירים את הפוליטיקה בכנסת, אבל אני חושב שלא כדאי לעשות משהו שלא צריך לאותן מטרות שהצבתן בפניכם.

גלעד ארדן: מה הצעתך?

דב חנין: למחוק את סעיפים 1 ו-2.

גלעד ארדן: תודה.

גלעד ארדן: הערות לסעיפים 1 ו-2?

עו"ד שירי ברנד: עד היום הסמכות היתה בידי הוועדה המחוזית לא מכיוון שלא סומכים על הרשויות המקומיות אלא מכיוון שצריך ראייה רחבה יותר, שרואה את כלל המחוז בפיזור השלטים וזה ביחס לכל סוגי השלטים.

עו"ד שירי ברנד: אנחנו מדברים על הוראה שמתקנת את כל חוק הדרכים – שילוט, ולא מתייחסת דווקא לנתיבי איילון או לתיקון המוצע כרגע.

עו"ד שירי ברנד: לכן יש חשיבות להשאיר את הנושא בסמכות הוועדה המחוזית ולא בסמכות הוועדה המקומית.

עו"ד שירי ברנד: יש לה שיקול דעת והיא יכולה לראות את הפיזור הנכון בתחום כל המחוז, בתחום שטח גדול יותר מאשר שטח מצומצם של רשות מקומית אחת.

עו"ד שירי ברנד: אם משאירים את ההצעה כך, אין זכות ערר כלל.

עו"ד שירי ברנד: ההחלטה היתה ונשארת ואין שום מנגנון שאפשר להתווכח איתו, אלא רק בהגשת עתירה לבית המשפט.

עו"ד שירי ברנד: מעבר לזה, אנחנו משאירים את הכל בתחום הרשות המקומית, שגם מחליטה, גם מאשרת וגם נותנת היתר.

גלעד ארדן: יש לכם הצעה לשיפור של הסעיף?

עו"ד שירי ברנד: לא שמענו עד היום כל קושי ובעיה מכך שהסמכות נתונה בידי הוועדה המחוזית.

גלעד ארדן: גברתי, אני לא יודע אם היית בכל הדיונים.

גלעד ארדן: אם אני אעמיד את זה להצבעה, ככל הנראה הסעיף יעבור כפי שהוא.

גלעד ארדן: אם גברתי רוצה להציע שיפורים, כגון זכות ערר, ויכול להיות שיסכימו המציעים, כדאי שתציעי אותם עכשיו גם אם את מתנגדת לחוק כדי שהוא יהיה פחות מזיק ממה שאת חושבת שהוא.

יורם מרציאנו: אם תגישי לי עכשיו הצעה לשפר את זה כך שתהיה זכות ערעור, אני אסכים.

יורם מרציאנו: אני בהחלט חושב שבמדינת ישראל לא צריכה להיות ערכאה אחת ואני בהחלט בעד זכות ערעור.

גלעד ארדן: אם מטרת החוק היא להחזיר את המצב למה שהיה בנתיבי איילון, נכתוב שרק בנתיבי איילון הוועדות המקומיות יחליטו ובכל הארץ יחליטו ועדות מחוזיות?

אתי בנדלר: לא.

אתי בנדלר: ההחלטה היא תמיד של הרשות המקומית באישור הוועדה המחוזית.

גלעד ארדן: הם לא מעוניינים שבאיילון יהיה אישור של הוועדה המחוזית אלא של הוועדות המקומיות.

גלעד ארדן: מה עדיף, שהתיקון יהיה עכשיו כך לגבי כל הארץ או שיהיה כתוב פה שבנתיבי איילון מאשרות הוועדות המקומיות ובשאר הארץ המצב יישאר כפי שהוא היה קודם?

עו"ד שירי ברנד: אנחנו חושבים שעדיף להשאיר כמה שיותר סמכויות בידי המחוז ובוודאי לא צריך לתקן לגבי מקומות אחרים.

גלעד ארדן: נתתי שתי אפשרויות – או כפי שזה כרגע או שיהיה כתוב שרק בנתיבי איילון.

גלעד ארדן: ..

גלעד ארדן: בדברי ההסבר אפשר לומר שבגלל שזה היה המצב.

דנה נויפלד: זה לא היה המצב.

גלעד ארדן: היו שלטים והם לא היו באישור הוועדה המקומית או הוועדה המחוזית.

דנה נויפלד: לפי דברי אדוני, לא צריך לעשות שום דבר.

גלעד ארדן: עורכת הדין נויפלד, את מתעלמת מכך שאם החוק יעבור, הוא יאפשר מסלול של היתר בנתיבי איילון לגבי שלטים מסחריים, שלא קיים בשאר הארץ.

גלעד ארדן: המציעים רוצים שמי שייתן את האישור הזה, אחרי שמשרד התחבורה יתנה את התנאים שלו לגבי המרחקים וכו', יהיה הוועדות המקומיות.

דנה נויפלד: הרשות המקומית באישור הוועדה המקומית, זאת אומרת שאותו גורם שמחליט הוא גם אותו גורם שמאשר.

דנה נויפלד: אין שום הצדקה בחקיקה לגורם אחד שיחליט ואחר כך יאשר את ההחלטה.

עו"ד אלון גלרט: אין הצדקה לכך שוועדה מחוזית תדון בעניין בתוך רשות מקומית.

דנה נויפלד: זה המצב החוקי היום.

עו"ד אלון גלרט: בגלל זה יש כנסת, שיש לה הסמכות לשנות חוקים.

גלעד ארדן: יש הרבה מקרים של מקרים בתוך העיר, שוועדה מחוזית מאשרת אותם.

דנה נויפלד: איפה יש עוד מקום בחקיקה שבו אותו הגורם שמחליט מאשר את ההחלטה של עצמו?

עו"ד אלון גלרט: לדעתי לא צריך ועדה בכלל, כמו כל שלט בתוך הרשות.

עו"ד אלון גלרט: שלט בתוך העיר צריך ועדה מקומית או מחוזית?

עו"ד אלון גלרט: התשובה היא לא.

דנה נויפלד: זה לא שלט בתוך העיר.

עו"ד אלון גלרט: זה בתוך גבולות העיר.

שמאי אסיף: אני מייצג כאן את עמדת שר הפנים וגם את עמדתי המקצועית כמנהל מינהל התכנון.

שמאי אסיף: אני שותף לעמדה שאתה מציג, כבוד היושב ראש, ואני חושב שהעמדה הכללית לא לקחה בחשבון את העובדה שאסור לנו להרבות, לשפר ולהקל על תוספת של שילוט בכל מקום על דרכים ראשיות מכל מכלול הסיבות שנדונו כאן.

שמאי אסיף: אני רוצה להוסיף נדבך אחד ואני לא בטוח שהוא הוצג כאן.

שמאי אסיף: הוצגו נושאי בטיחות, פגיעה בשטחים פתוחים וכו'.

שמאי אסיף: אנחנו ארץ מאד מוטרדת מהרבה מאד דברים, ממה שאנחנו שומעים בחדשות, מפיגועים ומדברים רבים.

שמאי אסיף: אחת הבעיות הגדולות, גם של מי שנוהג בדרכים, הוא שההתנהגות מאד מוטרדת.

שמאי אסיף: במשך שישים שנה אנחנו מנסים להגיע לכך שהמדינה תהיה קצת יותר שקטה, קצת יותר מסודרת, קצת יותר אסתטית וקצת יותר רגועה.

שמאי אסיף: צריך להגיע לאווירה של קבע, של יציבות, של תרבות.

שמאי אסיף: אנחנו אוהבים את הארץ הזאת ואנחנו רוצים לשמור עליה ולא שיצוצו כל מיני דברים בכל מקום.

שמאי אסיף: זאת הסיבה, כבוד היושב ראש, לכך שבאופן בסיסי היינו רוצים לצמצם את הנזק למינימום.

שמאי אסיף: לגופו של עניין – אם יש צורך ורוצים להסדיר מצב קיים, אני חושב שצריך להחזיר את המצב לוועדה המחוזית.

שמאי אסיף: הוועדה המחוזית מאשרת הרבה מאד דברים והיא תאשר גם את העניין הזה, ולא לאפשר שילוט באמצעים יותר פשוטים ויותר קלים.

יורם מרציאנו: ועדה מקומית שיכולה לאשר בניין של שלושים קומות ולא יכולה לאשר שלט?

יורם מרציאנו: זה מגוחך.

שמאי אסיף: זה נעשה במסגרת תכנית, שמאושרת בוועדה המחוזית.

שמאי אסיף: יש לזה כללים ולא כל אחד מקים בניין היכן שהוא רוצה, ללא מערכת של בקרה.

שמאי אסיף: אני אומר את הדברים האלה לא רק בראייה של משרד הפנים, שרוצה, כביכול, להחזיק את הכוח אצלו, אלא גם כמי שהיה במשך עשר שנים מהנדס העיר של תל-אביב.

שמאי אסיף: אני אומר באחריות שצריך לצמצם את העניין הזה למינימום כי הוא מהווה מטרד לעין ומטרד לנוף שלנו.

גלעד ארדן: את הדיון הזה קיימנו כבר.

גלעד ארדן: האם יש הצעה קונקרטית כדי שהנזק, לתפיסתכם, יהיה קטן יותר?

גלעד ארדן: האם אתה מעדיף שאני אציע שהתיקון הזה, גם לגבי סמכויות הוועדה המקומית בשלטי פרסום, יהיה רק לדרך איילון?

עו"ד שירי ברנד: אני חושבת שמגיעה זכות ערר על ההחלטה הזאת.

גלעד ארדן: על זכות ערר כבר הסכים המציע.

עו"ד שירי ברנד: לצמצם עוד יותר רק לעניין איילון.

שמאי אסיף: זה יותנה בכך שהוועדה המחוזית תקבע כללים בעניין, יודעים איפה כן, איפה לא, איזה גודל וכו'.

גלעד ארדן: אני מסכים איתך, אבל המציעים הציעו שמשרד התחבורה יקבע את הכללים האלה ולא הוועדה המחוזית.

שמאי אסיף: משרד התחבורה רואה אספקט אחד.

גלעד ארדן: מר אסיף, היו פה דיונים ארוכים בעניין.

גלעד ארדן: אני מסכים לתפיסתך ולכן אני מצביע נגד החוק, אבל החוק לא אומר כך.

שמאי אסיף: זה שיפור.

גלעד ארדן: זה לא שיפור, זה שינוי לחלוטין של הצעת החוק.

דב חנין: אני אומר את הדברים כמי שתומך במצב המשפטי הקיים היום, לא לשנות שום דבר – ועדה מחוזית כפי שקיים היום.

דב חנין: בכל זאת אומר מר אסיף, שאם הולכים לתת את העניין הזה באיילון לוועדה מקומית, זה ייעשה על פי כללים שהוועדה המחוזית תוציא.

דב חנין: כפי שאמר חבר הכנסת מרציאנו, ועדה מקומית יכולה לתת היתר בנייה לבניין של שלושים קומות, אבל היא עושה את זה במסגרת תכנית שהוועדה המחוזית אישרה.

אתי בנדלר: אני רוצה להפנות את תשומת הלב לסעיף 4 להצעת החוק, פסקה 2, שמציעה ש"שר התחבורה והבטיחות בדרכים והשר להגנת הסביבה, בהתייעצות עם שר הפנים, יתקינו תקנות בכל הנוגע לשלטים בנתיבי איילון, לרבות לגבי גודלם, עיצובם, צורתם של שלטים, אופן התקנתם וכן לעניין מרחקים מזעריים ומירביים בין שלט לבין הדרך, שימוש בתאורה וכל עניין אחר הנוגע להתקנת שלטים".

אתי בנדלר: אני חושבת שהנושא הזה מכוסה מכל כיוון ולא הייתי מציעה להכניס עוד אורגן.

גלעד ארדן: מה שאמרת הוא אמירה ערכית.

גלעד ארדן: הוא לא מציע להכניס עוד אורגן.

גלעד ארדן: הוא מציע להוריד את זה משר התחבורה ולשים את זה היכן שזה אמור להיות.

אתי בנדלר: הייתי חייבת להפנות את תשומת לב המציעים.

שמאי אסיף: בהנחה ששני הדברים שדיברנו עליהם קודם מוסכמים, אני מציע לטפל בנושא שהעליתי קודם, הראייה הכוללת, בסעיף 4.

שמאי אסיף: אני מציע שבמקום בהתייעצות עם שר הפנים יהיה בהסכמת שר הפנים.

אבשלום וילן: דעתי מאד לא נוחה מהחוק כי אתה אומר:

אבשלום וילן: נתיבי איילון הם מקרה אחד וכל השאר בחקיקה כללית.

אבשלום וילן: זה דבר מאד נדיר שאנחנו עושים.

אבשלום וילן: הייתי ברוב הדיונים ואני לא מבין את המטרה, אבל לא את הרציונל.

אבשלום וילן: אני שואל את היועצת המשפטית האם זאת הדרך האפשרית היחידה להתמודד עם הסוגיה?

אבשלום וילן: החוק הכללי נוגע לכל כבישי הארץ ולקטע מסוים אנחנו מחוקקים חוק פרטי.

אבשלום וילן: דעתי כמחוקק מאד לא נוחה מזה.

אבשלום וילן: שנית, אני באמת חושב שלרוץ עם שלט לאישור ועדה מחוזית הוא דבר לא הגיוני, משום שהוועדות המחוזיות עמוסות.

אבשלום וילן: מצד שני, צריך לחשוב מי החתול ומי השמנת.

שמאי אסיף: מה שהצעתי פותר את הבעיה.

שמאי אסיף: אמרנו שזה יהיה בוועדה המקומית, תהיה זכות ערר לוועדה המחוזית, אבל למען הראייה הכוללת צריך לקבוע כללים.

יורם מרציאנו: כל הכבוד שאתה בא לכאן אחרי שישה-שבעה דיונים ומנסה לפתוח את כל החוק.

יורם מרציאנו: הסכמנו לסיפא של הדברים שלך.

יורם מרציאנו: אני מסכים שזה יישאר בוועדה המקומית עם זכות ערר לוועדה המחוזית ועכשיו אתה רוצה להתחיל לדבר על השלטים, על כמויות השלטים ואיך זה נראה.

יורם מרציאנו: אני לא משנה את החוק.

אתי בנדלר: ברשותכם, תשובה קצרה לחבר הכנסת אבו וילן – החוק איננו מתיר שלטי פרסום בכלל במצב הנוכחי הקיים.

אתי בנדלר: מה שהוצע כרגע הוא לא לשנות את המצב לגבי שום כביש אחר ברחבי הארץ למעט כביש איילון שבו, ורק בו, יותרו שלטי פרסום.

גלעד ארדן: לא יותרו.

גלעד ארדן: שר התחבורה יוכל להתיר בתנאים שיקבע.

אתי בנדלר: אין איסור להציב שלטי פרסום ככל שיתקיימו התנאים שנקבעו בחוק.

אבשלום וילן: חקיקה מסוג כזה עמידה בפני בג"צ לדעתך?

אבשלום וילן: קטע פרטי לעומת שאר חלקי הארץ.

אתי בנדלר: זה לא קטע פרטי.

אתי בנדלר: יש חוק לגבי כביש 6, למשל, ואף אחד לא טען שבלתי חוקי לחוקק חוק לגבי כביש 6.

אתי בנדלר: זאת לא חקיקה פרטית שמתייחסת לאדם מסוים.

גלעד ארדן: תודה.

גלעד ארדן: ניר, בבקשה.

ניר פפאי: עמדתנו ידועה לגבי החוק.

ניר פפאי: החוק יפגע קשה בנוף הארץ ולא צריך להאריך על הדברים שנאמרו כבר ב-65' ונאמרו בצורה טובה.

ניר פפאי: צריך לחזק את הצורך בוועדה מחוזית למרות מה שנאמר פה.

ניר פפאי: יש פה קונפליקט מובנה בין אינטרס מאד ברור של הוועדה המקומית, שהוא כסף, לבין האנשים שנחשפים לשלטים, שהם בעיקר מחוץ לרשות המקומית, אותם נוסעים לאורך הכביש, אותו ציבור רחב.

ניר פפאי: יש קונפליקט בין האינטרס המקומי של הרשות המקומית לבין האינטרס הרחב של הציבור הרחב, שהוועדה המחוזית יכולה לייצג אותו.

ניר פפאי: לכן עמדתנו היא שזה צריך להישאר בסמכות הוועדה המחוזית.

עו"ד אלון גלרט: אני חושב שהחיים בנויים מסדרי עדיפויות ואם סדרי העדיפויות של ועדה מחוזית הם לדון בשלטים האלה, שהשפעתם מרכזית, במקום לדון בדברים חשובים שתקועים שנים, עם כל הכבוד אני חושב ששוגים.

עו"ד אלון גלרט: אני חושב שזאת שגיאה להכניס את הוועדה המחוזית ואת הערר לוועדה המחוזית.

עו"ד אלון גלרט: אני מזכיר למר פפאי שאנחנו לא מדברים על השטחים הפתוחים אלא על קטע בנוי בתוך תל-אביב.

עו"ד אלון גלרט: זה הכל.

עו"ד אלון גלרט: צריך לשים את הדברים בפרופורציה.

גלעד ארדן: תודה.

גלעד ארדן: חברת הכנסת חילו, בבקשה.

נאדיה חילו: לא צריך להפריד בין הגישה בקטעים של הדרכים בתוך יישוב ומחוץ ליישוב.

נאדיה חילו: זה אמור להיות אחיד.

נאדיה חילו: המגמה של השלטון המקומי היא לתת יותר סמכויות, לתת לאנשים המקומיים לנהל את העניינים ולקבל החלטות מקומיות לגבי חייהם היום-יומיים.

נאדיה חילו: חבר הכנסת חנין, אם יש חתול פראי, צריך לחנך אותו ולא למנוע, כלומר אם יש רשות מקומית שיש לה נורמות לא הוגנות או שהיא לא פועלת לטובת התושבים, יש תושבים שיאמרו את דבריהם.

גלעד ארדן: תודה.

גלעד ארדן: יש בעיה קטנה עם כל מה שאת אומרת כי מדובר בכבישים בין-עירוניים ולא על כבישים עירוניים.

גלעד ארדן: לא מדובר על כביש של הרשות המקומית.

גלעד ארדן: היא לא מתחזקת אותו והיא לא אחראית למה שקורה בו.

דנה נויפלד: אדוני ביקש רעיונות לשיפור – בתוך החוק היום יש מנגנון של ועדת היתרים לצורך מסוים, אבל אפשר להרחיב את התפקיד שלה.

דנה נויפלד: יש לה נציגים ואם חששו מפני העומס בוועדה המחוזית, כאן יש הרכב של ועדת היתרים.

גלעד ארדן: נראה אם שכנעת את המציעים.

גלעד ארדן: ממילא ההליך הוא שבוועדה המחוזית דנה בזה ועדת ההיתרים, כך זה גם היום.

דנה נויפלד: לעניין מסוים יש ועדת משנה, אבל יש הרכב מסוים, מצומצם יותר ומאוזן, שאמור לקחת בחשבון את השיקולים של הוועדה המחוזית.

דנה נויפלד: במקום להעביר את זכות האישור לגורם המחליט, אפשר לתת לוועדה שהיא הרכב מצומצם, ולכן היא בוודאי תפעל ביעילות, ויימנע האסון שעורך הדין גלרט מדבר עליו.

לילך בשן: הגשנו דוח לכל חברי ועדת הכלכלה ועמדתנו נגזרת ממנו.

לילך בשן: אני רוצה לקדם סוגיה שלא נדונה עדיין.

גלעד ארדן: לא.

גלעד ארדן: כרגע צריך להצביע על שני הסעיפים האלה.

גלעד ארדן: אני מבקש התייחסות עניינית לשני הסעיפים האלה.

לילך בשן: העמותה לדמוקרטיה מתקדמת חושבת שפרסום מסחרי צריך להיות אפוציונלי לציבור.

גלעד ארדן: גברתי, יש כאן שני סעיפים שעוסקים בחלוקת סמכויות בין ועדה מקומית למחוזית.

גלעד ארדן: יש לכם מה לומר לעניין הספציפי הזה לפני שאני עובר להצבעה?

אבשלום וילן: תגידי שהסעיפים רגרסיביים ולא מתקדמים.

לילך בשן: זה נכון.

לילך בשן: אמרת את הכל ואני לא אוסיף על זה.

גלעד ארדן: אני רוצה לשאול את המציעים האם הם מקבלים את אחת ההצעות, או של עורכת הדין נויפלד, שהסמכויות יישארו בידי ועדת המשנה, ועדת ההיתרים בוועדה המחוזית?

דנה נויפלד: זה לא של הוועדה המחוזית.

דנה נויפלד: זאת ועדה אחרת.

יורם מרציאנו: התשובה היא לא.

יורם מרציאנו: שמעתי מה היא הציעה ואני מתנגד.

גלעד ארדן: האם המציעים מסכימים להוסיף לנוסח את זכות הערר לוועדה מחוזית?

יורם מרציאנו: התשובה היא כן.

גלעד ארדן: האם אתם מסכימים לשנות את נוסח הסעיף כך שהסמכות לאשר שילוט בכל הארץ תישאר בידי הוועדה המחוזית והשינוי לגבי סמכויות הוועדות המקומיות יחול רק בדרך נתיבי איילון?

יורם מרציאנו: אם זה עומד בפני מבחן בג"צ, כפי ששמעתי מהיועצת המשפטית, וטובה השאלה של חבר הכנסת אבו וילן, אני מסכים.

אתי בנדלר: להערכתי זה יכול לעמוד.

דנה נויפלד: שוויון בשילוט.

אבשלום וילן: אתה מחוקק חוק פרטי.

גלעד ארדן: אני לא מחוקק, אני מצביע נגדו.

אתי בנדלר: זה לא חוק פרטי.

אתי בנדלר: ברשותכם, פסקה 1 נמחקת והשינוי יהיה רק שאחרי סעיף קטן (ב) יבוא: הסמכות ליתן היתר לעניין סעיף 6ב היא של אותה רשות מקומית שבתחום שיפוטה עובר קטע הדרך שלגביו מתבקש היתר, באישור הוועדה המקומית" ותהיה זכות ערר על החלטת הוועדה המקומית לוועדה מחוזית בתוך 30 ימים.

אתי בנדלר: כל מי שרואה את עצמו נפגע רשאי לערור.

עו"ד שירי ברנד: צריך לפרסם את ההחלטה.

אתי בנדלר: צריך לפרסם את ההחלטה.

יורם מרציאנו: מקובל.

אתי בנדלר: פרסום ההחלטה בדרך שיקבע שר הפנים כי אנחנו לא יכולים כרגע לדון בנושא הזה.

יורם מרציאנו: מקובל עליי.

עו"ד אלון גלרט: האם ערר מעכב את הרשיון?

עו"ד שירי ברנד: בוודאי שכן.

עו"ד אלון גלרט: אם כך, צריך להבין שהמשמעות היא שלא יהיו שלטים.

עו"ד אלון גלרט: מה הממוצע של דיון בערר?

עו"ד אלון גלרט: שאלו את מר שמאי אסיף מה הממוצע לערר?

שמאי אסיף: בין 6 ל-9 חודשים.

עו"ד אלון גלרט: בקיצור, שלטים לא יהיו.

גלעד ארדן: מה אתם מציעים?

עו"ד שירי ברנד: שלושים יום לדיון, שישים יום לערר.

יורם מרציאנו: לא, שלושים יום לערר ושלושים יום לדיון.

עו"ד אלון גלרט: אפשר לפתור את זה בדרך אחרת – שהגשת ערר לא תעכב הצבת השלט.

גלעד ארדן: נקבע 45 יום, זה אפשרי?

שמאי אסיף: תנו לנו שישים כדי שזה יהיה ריאלי.

יורם מרציאנו: אנחנו יודעים מה יקרה, זה יהיה קטסטרופה.

יורם מרציאנו: שמאי, אני חושב שהיינו מספיק הגונים.

דובר: האופציה ללכת לוועדה המחוזית תמיד קיימת.

דנה נויפלד: לא במקרה הזה.

יורם מרציאנו: אני מבקש להצביע על שלושים ימים פלוס שלושים ימים.

יורם מרציאנו: תודה.

עו"ד אלון גלרט: ואם לא יחליטו תוך שלושים ימים מה יקרה?

גלעד ארדן: מה עמדתכם הסופית?

שמאי אסיף: אנחנו ביקשנו שישים יום.

גלעד ארדן: אני מצביע נגד כל הסעיף וכך גם חלק מחבריי, אבל הניסוח הוא בשליטתו של הרוב.

אברהם לוי: מדברים על כך שהתחולה של החוק רק על תל-אביב ורמת-גן, אבל החוק חל על כל איילון.

אתי בנדלר: ברור.

שמאי אסיף: צריך להגדיר את גבולות כביש איילון.

גלעד ארדן: הניסוח המשפטי כרגע פחות קריטי.

גלעד ארדן: העקרון שהסכים לו המציע הוא שהסמכות תהיה בידי הוועדה המקומית לאשר אך ורק בדרך נתיבי איילון ותהיה זכות ערר לוועדה המחוזית.

גלעד ארדן: הערר צריך להיות מוגש בתוך שלושים יום ומרגע הגשת הערר, הוועדה המחוזית צריכה לדון בו בתוך שלושים יום.

גלעד ארדן: פרסום ההחלטה יהיה על פי כללים שיקבע שר הפנים.

יואל חסון: לדון ולהחליט.

גלעד ארדן: אני מעמיד להצבעה את סעיפים 1 ו-2 בהתאם לנוסח שקראנו ובהתאם לשינויים שהצגתי ולהסכמות שהסכים המציע, כפי שהוצגו.

גלעד ארדן: נא להצביע.

גלעד ארדן: הצבעה בעד סעיפים 2-1 – 7 נגד – 2 נמנעים – אין סעיפים 2-1 אושרו.

גלעד ארדן: סעיפים 2-1 אושרו.

דנה נויפלד: אנחנו מבקשים לרשום הסתייגות של שר הפנים פלוס שר המשפטים.

דב חנין: אני מבקש לרשום הסתייגות של חברי הכנסת מוחמד ברכה, חנא סוויד ודב חנין שהסעיפים יימחקו.

גלעד ארדן: אני מצטרף להסתייגות שלהם.

אתי בנדלר: סעיף 3 – "הוספת סעיף 6ב – אחרי סעיף 6א לחוק העיקרי יבוא: היתר לעניין נתיבי איילון.

אתי בנדלר: על אף האמור בסעיף 5, הוראות אותו סעיף לא יחולו לעניין מתן היתר בכביש מספר 20 – נתיבי איילון (להלן – נתיבי איילון), ובלבד שלא יינתן היתר בנתיבי איילון אלא אם כן מתקיימים שני אלה: השלט יותקן בסמוך לדרך או בצמוד לה על מבנה שנבנה כדין.

אתי בנדלר: השטח הסמוך למקום התקנת השלט משני צידי הדרך אינו מיועד למטרה חקלאית או לסוג של שטחים פתוחים כמשמעותם בחוק התכנון והבנייה, התשכ"ה-1965.

אתי בנדלר: "

שמאי אסיף: מה זה נתיבי איילון?

אתי בנדלר: ביקשתי ממשרד הפנים להצטייד לקראת הישיבה הזאת בהגדרה יותר מדויקת של נתיבי איילון, מכיוון שכאשר אני קובעת בחוק כביש מספר 20 – נתיבי איילון, לא כל כך ברור שזאת הגדרה משפטית שיכולה לעמוד בחוק.

עו"ד שירי ברנד: אנחנו רוצים להוסיף: בתחום מחוז תל-אביב.

גלעד ארדן: לנתיבי איילון יש היום הגדרה בחוק?

יורם מרציאנו: מה זה בתחום מחוז תל-אביב?

רונן ישעיהו: נתיבי איילון הם כינוי.

רונן ישעיהו: ההגדרה היא כביש 20, שמתחיל במחלף חולות בדרום בכביש 4 והיום מגיע עד לרחוב בגין ברעננה.

עו"ד שירי ברנד: לא יחולו לעניין מתן היתר בכביש 20 – נתיבי איילון, בתחום מחוז תל-אביב.

עו"ד שירי ברנד: המחוז מתחיל ונגמר במקומות מוגדרים ומפורסמים.

יורם מרציאנו: אני מוכן שיירשם מחוז תל-אביב.

עו"ד גדיאל בלושטיין: אני חוזר לנושא שדיברנו עליו ואני רוצה שיהיה ברור – מבנה שנבנה כדין.

עו"ד גדיאל בלושטיין: הכוונה היא שמבנה השלט נבנה כדין, לא שבניין נבנה כדין.

עו"ד גדיאל בלושטיין: לכן הניסוח מבנה שנבנה כדין עלול להטעות.

עו"ד גדיאל בלושטיין: אני אקבל כל הצעת ניסוח שתבהיר שהכוונה היא לאשר את הקונסטרוקציה.

דנה נויפלד: לא, המשמעות היא שכל המבנה יהיה בנוי כדין.

דנה נויפלד: אדוני לא מציע לתת פרס למפירי חוק, נכון?

אתי בנדלר: אני אסביר מה כתוב, ככל שאני מבינה את זה, אלא אם כן בתי המשפט ייתנו לזה משמעות אחרת.

אתי בנדלר: אותו מבנה שעליו מותקן השלט צריך להיות מוקם כדין.

אתי בנדלר: אם מדובר בקונסטרוקציה בלבד, הקונסטרוקציה, שהיא מבנה, צריכה להיות מוקמת כדין.

אתי בנדלר: אם השלט מוצמד על מבנה, המבנה צריך להיות מוקם כדין.

יורם מרציאנו: ההבהרה של היועצת המשפטית ברורה.

ניר פפאי: אנחנו חושבים שהגישה הזאת היא של איילון תחילה, ואנחנו כבר רואים לנגד עינינו מכתב מעיריית רמת השרון, שמדבר על יצירת שוויון בין הרשויות המקומיות.

ניר פפאי: אתם צריכים להיות מוכנים לזה שעכשיו מחליטים על איילון ומחר נקבל את זה במקומות אחרים, הרבה יותר בעייתיים.

ניר פפאי: לכן אנחנו חושבים שאין לזה מקום.

גלעד ארדן: אני רוצה להזכיר שאם החוק יעבור בנוסח שמתגבש כאן, זה תלוי בהרכב הכנסת כי כדי להרחיב את זה לכביש אחר יהיה צריך להעביר חוק נוסף בשלוש קריאות.

ניר פפאי: אחרי שנפרץ תקדים או נורמה, יהיה הרבה יותר קל לפרוץ את זה בפעם הבאה.

גלעד ארדן: אני מסכים איתך.

דנה נויפלד: אבל לא יעלה על הדעת שיהיה שילוט לפני שהחוק יתוקן, נכון?

יורם מרציאנו: עכשיו את מדברת לא כמו יועצת משפטית.

יורם מרציאנו: היה טוב שיועצת משפטית לא תאמר כזה משפט.

גלעד ארדן: דומני שהאכיפה במדינת ישראל לא שייכת לכנסת, אלא יותר לאורגנים של משרד המשפטים.

יורם מרציאנו: לא מתאים לך.

יורם מרציאנו: מה זה?

יורם מרציאנו: ברצינות.

גלעד ארדן: למה אדוני כועס?

יורם מרציאנו: שמעת מה שהיא אמרה?

גלעד ארדן: היא אמרה שזה שהחוק עובר עדיין לא אומר שאפשר לתלות שלטים.

יורם מרציאנו: ברור, אנחנו מטומטמים?

יורם מרציאנו: היא חשבה שנעשה אחרת?

גלעד ארדן: ודאי שהיא חשבה.

גלעד ארדן: במשך ארבעים שנה היו שלטים בניגוד לחוק ואי אפשר להתעלם מהעובדה הזאת.

יורם מרציאנו: בית המשפט אמר את דברו, שלח לכנסת ולכן אנחנו יושבים כאן.

גלעד ארדן: בית המשפט לא אמר את דברו.

דנה נויפלד: הוא לא אמר את דברו.

יורם מרציאנו: בית המשפט אמר: לכו לכנסת ותשנו את החוק.

גלעד ארדן: לא ידעתי שבית המשפט הוא גם לוביסט לפעמים.

יורם מרציאנו: אתה יודע שלפעמים הוא לוביסט.

גלעד ארדן: לא בנושאים שהם בעלי רווח כספי.

גלעד ארדן: אולי בנושאים אידיאולוגיים כלשהם, אבל לא בעניין הזה.

גלעד ארדן: אני מבין שאין יותר הערות לסעיף 3 והשינוי היחיד שהוסכם עליו הוא שההגדרה של כביש מספר 20 – נתיבי איילון, תצומצם לחלק שעובר במחוז תל-אביב בלבד.

גלעד ארדן: אם אין עוד הערות אני מעמיד להצבעה את סעיף 3 בנוסח שקראה היועצת המשפטית של הוועדה ועם התיקון שהוספנו.

גלעד ארדן: הצבעה בעד סעיף 3 – 5 נגד – 1 נמנעים – אין סעיף 3 אושר.

גלעד ארדן: סעיף 3 אושר.

גלעד ארדן: אני מבקש לרשום לי הסתייגות של מחיקת הסעיף.

גלעד ארדן: אני מבקש לרשום הסתייגות לסעיף הקודם, שאומרת שזאת תהיה ועדה מחוזית.

גלעד ארדן: אני רוצה עוד הסתייגות חלופית, בסעיף 3, כשכתוב: בסמוך לדרך, אני מבקש להוסיף: ושלא יפחת מ- מהדרך.

אתי בנדלר: זה בדיוק ההיפך כי השלט צריך להיות סמוך לדרך או בצמוד לה, לא במרחק.

גלעד ארדן: אם הם לא יכולים לאשר שום מקום שהוא קרוב יותר מ-, בנתיבי איילון זה כבר בתוך העיר.

אתי בנדלר: אני לא בטוחה שאני מבינה את ההסתייגות הזאת.

אתי בנדלר: נאמר: או בצמוד לה וכך אתה לא משיג שום דבר כי אלה שתי אלטרנטיבות.

גלעד ארדן: החלופה תהיה: בסמוך לדרך או בצמוד לה, ובלבד שלא יפחת מ-.

אתי בנדלר: לא יעלה על .

גלעד ארדן: לא.

גלעד ארדן: לא יפחת מ-.

אתי בנדלר: זה לא יכול להיות בצמוד.

אתי בנדלר: אני לא יכולה לכתוב: בצמוד לה ולא פחות מ-.

גלעד ארדן: גברתי, הר הוא לא גבוה אם אין הרים נמוכים וגם צמוד הוא עניין יחסי.

גלעד ארדן: אני חושב שצמוד הוא מינימום .

גלעד ארדן: בשבילי זה כבר צמוד מדי.

אתי בנדלר: אם כך, במקום: או בצמוד לה, לכתוב: במרחק שלא יפחת מ-.

אתי בנדלר: אני לא יכולה לסתור את זה.

גלעד ארדן: תמחקי את המילים בצמוד לה או בסמוך לה.

אתי בנדלר: אני אכתוב: במרחק שלא יפחת מ-.

אתי בנדלר: סעיף 15 העיקרי מסמיך את שר התשתיות הלאומיות והשר לאיכות הסביבה להתקין תקנות.

אתי בנדלר: זהו סעיף שעניינו ביצוע תקנות ועכשיו מוצע כדלקמן: "1) בסעיף קטן (א), אחרי חוק זה" האומר: שר התשתיות הלאומיות והשר לאיכות הסביבה ממונים על ביצוע חוק זה, מוצע להוסיף: "בכל הנוגע לדרך בין-עירונית, שאינה נתיבי איילון" אני אקרא את הנוסח הקיים של סעיף 15 לחוק העיקרי: "(א) שר התשתיות הלאומיות והשר לאיכות הסביבה ממונים על ביצוע חוק זה והם רשאים להתקין יחדיו תקנות לביצועו, לרבות תקנות הקובעות תקנים לגבי גודלם, עיצובם וצורתם של שלטים ואופן התקנתם, תקנות לעניין מרחקים מזעריים בין שלטים ותקנות בדבר כל הסדרה אחרת של התקנת שלטים".

אתי בנדלר: מה שמוצע הוא למעט את סמכות השרים האלה להתקין תקנות לעניין נתיבי איילון ובפסקה הבאה מוסמך גורם אחר להתקין תקנות.

אתי בנדלר: בפסקה (1) מוצע ששר התשתיות הלאומיות והשר לאיכות הסביבה לא יהיו מוסמכים להתקין תקנות בקשר לנתיבי איילון.

אתי בנדלר: אני מבקשת למחוק את המילים בין-עירונית מכיוון שהיום יש שלטי פרסומת לא רק בדרכים בין-עירוניות אלא גם בדרכים עירוניות, ובלבד שהם נראים לעיני מי שנוסע בדרך בין-עירונית.

אתי בנדלר: לכן יש פה טעות וזה צריך להיות "בכל הנוגע לדרך שאינה נתיבי איילון", אחרת לא יהיה מי שמוסמך להתקין תקנות.

אתי בנדלר: "(2) אחרי סעיף קטן (ב) יבוא: שר התחבורה והבטיחות בדרכים והשר להגנת הסביבה, בהתייעצות עם שר הפנים, יתקינו תקנות בכל הנוגע לשלטים בנתיבי איילון, לרבות גודלם, עיצובם וצורתם של שלטים ואופן התקנתם, וכן לעניין מרחקים מזעריים ומירביים בין השלט לבין הדרך, שימוש בתאורה וכל עניין אחר בנוגע להתקנת שלטים".

עו"ד שירי ברנד: המילים להלן נתיבי איילון, כוללים כבר את המילים מחוז תל-אביב.

אתי בנדלר: זה ייכנס, זה עניין של נוסח.

עו"ד שירי ברנד: אנחנו מבקשים שהתקנות יותקנו בהסכמת שר הפנים ולא בהתייעצות איתו.

עו"ד שירי ברנד: בסעיף 15 לחוק כתוב שהשרים מתקינים יחדיו תקנות ואני חושבת שגם לעניין פסקה (ג) התקנות צריכות להיות מותקנות יחדיו.

עו"ד שירי ברנד: זה צריך להיות בהסכמת שר הפנים ולא בהתייעצות איתו.

שמאי אסיף: בעיקר כשמי שנותן את ההיתרים הוא ועדה מקומית, שמפוקחת על ידי משרד הפנים והוועדה המחוזית היא סמכות הערר.

שמאי אסיף: לכן הגיוני שזה יהיה יחד עם שר הפנים.

שמאי אסיף: הם אלה שיש להם הראייה הכוללת כדי שלא תהיה סתירה.

רונן ישעיהו: אני רוצה להצטרף לדברים.

יורם מרציאנו: אנחנו בעד.

דנה נויפלד: כדי לא לסבך את ההליך ומכיוון שהתקנות נדרשות ליישום החוק, אני מציעה, אם הנציג של השר להגנת הסביבה מסכים, שזה יהיה שר התחבורה, בהסכמת שר הפנים ובהתייעצות עם השר להגנת הסביבה כדי שלא נצטרך שלושה שרים.

יורם מרציאנו: מקובל עליי.

דנה נויפלד: כמובן, בלי התקנות האלה לא יוכלו החברות לדעת מה הגודל והמרחק בין השלטים ולכן התקנות נדרשות.

אתי בנדלר: זה ברור ולכן בא סעיף 5.

עו"ד יהושע פדרסון: אם מרכז הכובד הוא תחבורה ופנים, מוצע שזה יהיה בהתייעצות עם השר להגנת הסביבה.

אתי בנדלר: אם כך, הנוסח הוא שר התחבורה והבטיחות בדרכים ושר הפנים בהתייעצות עם השר להגנת הסביבה יתקינו תקנות וגומר.

יורם מרציאנו: מקובל.

גלעד ארדן: יש עוד הערות לסעיף 4?

עו"ד אלון גלרט: אדוני, המשרד הכי עמוס הוא משרד הפנים ולדעתי הכי הרבה עתירות לבג"צ יש נגד משרד הפנים והוא דווקא מבקש לעצמו עוד עבודה?

עו"ד אלון גלרט: בראייה ממלכתית אני חושב שזה משגה להכניס את משרד הפנים לעניין הזה.

יורם מרציאנו: אתה הדובר של משרד הפנים?

עו"ד אלון גלרט: לא, אני מנסה להיות ממלכתי.

גלעד ארדן: בפסקה (1) נמחקו המילים "בין עירונית" ובפסקה (2) מדובר על התקנת תקנות על ידי שר התחבורה ווהבטיחות בדרכים לבין שר הפנים ובהתייעצות עם השר להגנת הסביבה.

דנה נויפלד: התרומה של השר להגנת הסביבה היא קריטית ולכן אני חושבת שבכל זאת נדרשת כאן גם הסכמתו.

יורם מרציאנו: רבותי, אנחנו לא הולכים לעשות ישיבת ממשלה על חוק שילוט.

יורם מרציאנו: יש גבול.

דנה נויפלד: נוכח ההיבט הסביבתי, גם השר לאיכות הסביבה צריך להתקין תקנות.

יורם מרציאנו: אם את רוצה לשים מקלות בגלגלים, תגידי את זה.

יורם מרציאנו: זה כמעט כמו ישיבת ממשלה.

גלעד ארדן: אם אין עוד הערות אני מעמיד להצבעה את סעיף 4 כפי שקראה היועצת המשפטית ובתיקונים שהצגנו.

גלעד ארדן: נא להצביע.

גלעד ארדן: הצבעה בעד סעיף 4 - 4 נגד – 1 נמנעים – אין סעיף 4 אושר.

גלעד ארדן: סעיף 4 אושר.

גלעד ארדן: גברתי, אני מבקש לרשום לי הסתייגות ולהוסיף את הסכמת השר להגנת הסביבה להתקנת התקנות.

גלעד ארדן: אני רוצה לחדד כדי שיהיה ברור, שברגע שהחוק עובר אין היתר מאותו רגע לשים שלטים.

גלעד ארדן: עדיין נדרשות להיות תקנות של השרים.

גלעד ארדן: השרים יצטרכו קודם להתקין תקנות ולקבוע כללים, הוועדות המקומיות יצטרכו לתת היתרים ובמידה ויוגשו עררים, הוועדות המחוזיות יצטרכו להכריע בעררים.

גלעד ארדן: אני מבקש להוסיף סעיף שאומר שהתקנות יהיו באישור ועדת הכלכלה של הכנסת.

יורם מרציאנו: אחרי שהתקנות יותקנו ימשכו אותנו פה בדיונים.

יולי יואל אדלשטיין: תחשוב גם על התסריט ההפוך.

יולי יואל אדלשטיין: יתקינו כאלה תקנות, שאת כל החוק תוכל לתלות על הקיר בחדר.

יולי יואל אדלשטיין: יש גם תהליך הפוך.

גלעד ארדן: אני חושב שראוי שתהיה ביקורת ציבורית על התקנות האלה.

גלעד ארדן: הצבעה בעד הצעת יושב ראש הוועדה – 4 נגד – אין נמנעים – 1 הצעת יושב ראש הוועדה נתקבלה.

גלעד ארדן: התקנות יהיו באישור ועדת הכלכלה.

גלעד ארדן: סעיף 5 – "תקנות ראשונות לפי סעיף 15(ג) לחוק העיקרי, כנוסחו בסעיף 4 לחוק זה, יותקנו בתוך ארבעה חודשים מיום תחילתו של חוק זה".

אתי בנדלר: לאור התיקון בסעיף 4, שהתקבל זה עתה, צריך לכתוב: התקנות יובאו לאישור ועדת הכלכלה בתוך ארבעה חודשים.

יורם מרציאנו: רבותי, צריך לקצר את זה.

יורם מרציאנו: עם כל הכבוד, אנחנו צריכים לזכור איך נולד החוק.

גלעד ארדן: תקצרו, אבל הם לא יעמדו בזה.

אתי בנדלר: פחות מזה לא ריאלי.

אתי בנדלר: אני מתפללת שהם יעמדו בפרק הזמן הזה של ארבעה חודשים.

יורם מרציאנו: שלושה חודשים.

יורם מרציאנו: צריך להגביל את השרים ואני חושב שזה ראוי.

יולי יואל אדלשטיין: אדוני היושב ראש, מכיוון שהסכמנו כולנו על אישור הוועדה וזה תהליך, אני מציע שבכל זאת נרשום כאן שלושה חודשים.

גלעד ארדן: יאיר דורי, בבקשה.

יאיר דורי: אני חושב שזה חוק רע.

יורם מרציאנו: אתה היית פה בוועדה ושבוע אחרי זה אתה מציב שלט בכביש 4, שהוא כביש הרבה יותר מסוכן מנתיבי איילון.

יורם מרציאנו: זה שלט שלך, זה חוק רע?

יורם מרציאנו: תטפל אצלך ואחר כך תבוא להטיף לי.

יורם מרציאנו: המדען הראשי של המשרד שלך הוא בעד החוק.

יורם מרציאנו: כך הוא אמר.

יורם מרציאנו: הוא איש מקצוע, אתה מינוי פוליטי.

יורם מרציאנו: ההבדל בינך לבינו הוא שאתה מינוי פוליטי והוא איש מקצוע.

יורם מרציאנו: איש המקצוע שלך אמר שהוא בעד.

יורם מרציאנו: אתה מינוי פוליטי.

גלעד ארדן: הטענות שנטענות הן טענות ענייניות.

גלעד ארדן: למה לתקוף אותו אישית?

גלעד ארדן: תת אלוף בצה"ל, מילא תפקידים בכירים.

גלעד ארדן: בגלל שעמדתו לא מתאימה לעמדתך?

יאיר דורי: אני מכבד את חברי הכנסת ואת המקום הזה ולכן אני לא ארד לרמה הזאת, מה שאולי יהיה מותר לי לעשות כאזרח יום אחד.

יאיר דורי: אני מייצג רשות מקצועית.

יורם מרציאנו: מה לא תעשה?

יורם מרציאנו: לא תרד לרמה הזאת?

גלעד ארדן: אני מבקש משניכם להפסיק לתקוף אישית ולדבר לעניין.

יאיר דורי: שלחתם אותנו לעשות מחקר והוא יצא לדרך.

יאיר דורי: אם בעוד שנה נציג את תוצאותיו ונגלה שהשלטים בנתיבי איילון מציגים תקלה קשה מאד בהיבט הבטיחותי, האם החוק הזה מותנה בזמן או שהוא רוורסבילי?

יאיר דורי: שלא יהיה מצב שאנחנו יוצאים למחקר שלא תהיה לו משמעות.

גלעד ארדן: זה נכון.

גלעד ארדן: בסוף הישיבה הקודמת נאמר שתמסור את עמדתך, האם אתה מוכן לכך שזאת תהיה הוראת שעה.

גלעד ארדן: אני לא חושב שהמחקר מיותר מכיוון שהמחקרים שלכם לא מתבצעים רק על דברים שיש כבר הצעה מונחת לשנותה, נעשים מחקרים והם יכולים לסייע לגבש עמדת רוב אחרת בכנסת, מכפי שהיא נראית כרגע, לפחות בוועדה.

יורם מרציאנו: מר דורי, אם פגעתי בך באופן אישי זה המקום להודיע לך שאני מתנצל וזה לא עניין אישי.

יורם מרציאנו: עם זאת, מר דורי הוא פקיד בכיר במשרד התחבורה ואני מכבד את זה.

יורם מרציאנו: יש לי מכתב על מדיניות של המשרד.

גלעד ארדן: ממינוי פוליטי שבאמת לא מבין בבטיחות.

יורם מרציאנו: אני לא נכנס לזה.

יורם מרציאנו: מחר אתה תהיה שר תחבורה ובטיחות בדרכים, כך אני מאחל לך, ואני אומר לך שגם אתה תמנה מינויים פוליטיים.

יורם מרציאנו: אף אחד מאיתנו לא נבחר בוועדות מכרזים.

גלעד ארדן: אין לי שום בעיה עם מינויים פוליטיים.

יורם מרציאנו: יש לי מכתב ממנכ"ל המשרד שאומר באופן מפורש שאין להם התנגדות להחזיר את השלטים תוך כדי ביצוע המחקר.

גלעד ארדן: המנכ"ל יכול לכתוב שהוא מורה לך להפר את החוק וזה לא אומר שעמדתו שווה משהו.

גלעד ארדן: מבחינת המנכ"ל אפשר להפר את החוק, זה מה שהוא כתב.

גלעד ארדן: אם בית משפט קובע שאסור להציב שילוט בדרך בין-עירונית וכל עוד החוק לא תוקן, המשרד לא התקין תקנות ולא הוגשו בקשות, לשים שלט זאת עבירה פלילית על החוק.

יורם מרציאנו: אני מסכים איתך.

גלעד ארדן: המנכ"ל יכול לכתוב את זה על ניירות זהב, אבל זה לא שווה את הנייר.

דנה נויפלד: חבר הכנסת מרציאנו הסכים בעבר שזאת תהיה הוראת שעה לשנה.

יורם מרציאנו: הצעתי לך את זה לפני חצי שנה ולא הסכמת.

גלעד ארדן: היא לא יכולה לאשר הוראות שעה לשנה, אין דברים כאלה.

גלעד ארדן: מה זה לאשר הוראת שעה?

גלעד ארדן: בלי שום הליך?

דנה נויפלד: עכשיו, כשיש תיקון לחוק, אפשר ללכת בעקבות הצעתו של אדוני מלפני מספר חודשים ואפשר לקבוע הוראת שעה לשנה.

דנה נויפלד: אחרי שנה כבר יהיו תוצאות של המחקר ואז אפשר יהיה להתכנס שוב ולהידרש לנושא.

יורם מרציאנו: ובינתיים איפה יהיו השלטים?

דנה נויפלד: אחרי שיהיו תקנות ויינתנו היתרים, אפשר יהיה להציב שלטים.

דנה נויפלד: זאת הצעתו של אדוני.

יורם מרציאנו: הגב' נויפלד, אני מסתכל לך בלבן של העיניים.

דנה נויפלד: אפשר שנה מהתקנת התקנות.

גלעד ארדן: אני מציע שתוקף החוק הזה יפקע שנתיים לאחר שהתקנות הראשונות יותקנו.

גלעד ארדן: מרגע שאושרו תקנות, שלפיהן אפשר להגיש בקשות, שנתיים לאחר מכן החוק יפקע.

עו"ד שירי ברנד: בפרק הזמן הזה יהיה מחקר, אפשר יהיה לדון שוב.

יורם מרציאנו: אני מסכים.

יורם מרציאנו: החוק יהיה הוראת שעה ואחרי שיהיה מחקר הם יבואו לכאן.

עו"ד שירי ברנד: לא אומרים מה יקרה בשנתיים האלה.

עו"ד שירי ברנד: בתקווה שיהיה מחקר, אחרי שנתיים יבואו לפה עם תוצאות המחקר, ידונו מחדש ויחליטו.

יורם מרציאנו: מסכים.

משה נור: ואם לא יהיה מחקר צריך את כל הסיפור מחדש?

עו"ד שירי ברנד: הוועדה תדון ותחליט אם היא מחליטה להאריך את תוקף החוק.

יורם מרציאנו: זה לא.

דנה נויפלד: אבל אדוני הסכים להוראת שעה.

יורם מרציאנו: הסכמתי לדבר אחר, אל תכניסי לי מילים לפה.

אתי בנדלר: אי אפשר לקבוע פקיעת חוק או כניסתו לתוקף בקיום מחקר.

עו"ד שירי ברנד: זה לא מה שאמרתי.

עו"ד שירי ברנד: בזמן השנתיים אפשר יהיה לעשות מחקר ולהביא אותו לדיון.

עו"ד שירי ברנד: אם לא יהיה מחקר, ידונו בלי מחקר.

יורם מרציאנו: לא נהפוך את החוק הזה להיות הנושא של המדינה.

יורם מרציאנו: בואו נעשה את זה גורף על כל השילוט במדינת ישראל, כולל השלטים העירוניים, מה דעתך?

גלעד ארדן: יש לי הצעת שיפור בהתאם לדברים שעשינו כאן בעבר.

גלעד ארדן: מה אתה חושש שיקרה אחרי שנתיים?

גלעד ארדן: שזה יפקע אוטומטית.

גלעד ארדן: ברור לכולנו שאנחנו מצפים למחקר הזה.

גלעד ארדן: אפשר להכניס סעיף, ועשינו את זה בעבר בתחומים אחרים, שיאמר שלאחר שנתיים מהתקנת התקנות שר התחבורה, באישור ועדת הכלכלה, יוכל להאריך את משך החוק בעוד שנתיים.

גלעד ארדן: לא יהיה מחקר תוך ארבע שנים?

יורם מרציאנו: תוסיף סעיף נוסף שבמידה ולא יהיה מחקר, החוק ממשיך.

יורם מרציאנו: אני מאמין למר דורי שעכשיו התחילו להניע איזשהו תהליך, אבל אם בעוד שנתיים שוב נבוא לכאן, ואני לא יודע מי יהיה כאן, ולא יהיה מחקר, מה נעשה?

יורם מרציאנו: שוב נצטרך לדון בחוק מחדש?

יורם מרציאנו: שוב ירוצו לבית המשפט להוריד את השלטים?

יורם מרציאנו: תוסיף סעיף שאומר שבמידה ולא יהיה מחקר, החוק ממשיך.

אתי בנדלר: תוקפו של חוק לא יכול להיות מותנה בכך שיש מחקר.

עו"ד גדיאל בלושטיין: אי אפשר להתנות את זה בתוצאות של מחקר, שאף אחד לא יודע מה הן תהיינה, כולל זה שאמרו בצד השמאלי של השולחן הזה, שברור שכל מחקר יהיה נתון לפרשנות.

עו"ד גדיאל בלושטיין: ההצעה הזאת לא ישימה והיא תיצור אחריה שובל נוסף של הליכים משפטיים.

עו"ד גדיאל בלושטיין: בואו נהיה יעילים – נשים היום שילוט, בכפוף לאישור הוועדות, וזה יהיה בהוראת שעה ואז נבחן את זה, או שהחוק ייכנס לתוקף ללא מגבלות ויתחיל המסלול – תקנות, היתרים וכו'.

עו"ד גדיאל בלושטיין: אי אפשר לתפוס את שני הדברים וליצור ערפול, שייצור אחריו מהלכים משפטיים.

גלעד ארדן: חבר הכנסת מרציאנו, שהוא יוזם החוק, אמר בפעם שעברה שאם יהיה מחקר בעתיד, שהגורמים המוסמכים יקבעו חד משמעית שהשילוט מסוכן לבטיחות, הוא יסכים מייד להורדת השלטים.

גלעד ארדן: אף אחד לא יודע מי יהיה כאן בעוד שנתיים וחצי.

גלעד ארדן: אם החוק ממשיך להיות תקף לעולמי עד, אלא אם כן יעבירו חוק בשלוש קריאות, התוצאה תהיה שגם אם יהיה מחקר כזה, כדי להפסיק את ההיתר שניתן על פי החוק יהיה צריך להעביר חוק בשלוש קריאות, דבר שהוא תהליך מאד ארוך ואז תהיה סכנת חיים מוכחת, שגם חבר הכנסת מרציאנו אמר שהוא לא חפץ בה.

יורם מרציאנו: יש מכתב נלווה של חברות הפרסום אליי, שאומר באופן מפורש שאם יהיה מחקר אובייקטיבי על ידי גורם בלתי תלוי והוא יוכיח שאכן יש קשר ישיר בין תאונות הדרכים לבין השילוט, הן עצמן יורידו את השילוט ויירדו מהצעת החוק.

גלעד ארדן: זה אוויר חם.

גלעד ארדן: הם ייקחו שוב את ד"ר בקר, יכתוב מה שיכתוב ונתווכח על המחקר.

יאיר דורי: אני שמח שרוח הדברים היא הבטיחות בדרכים.

יורם מרציאנו: ברור.

רוברט אילטוב: כבוד היושב ראש, הבנתי שהתחילו להניע את המחקר ולכן, ברגע שיהיו תוצאות של המחקר, משרד התחבורה יכול לבוא לוועדה ולבטל את החוק.

גלעד ארדן: איך?

גלעד ארדן: איך משרד מבטל חוק בוועדה?

רוברט אילטוב: לא בוועדה, בחוק ההסדרים וכו'.

גלעד ארדן: הוא צריך להעביר חוק בכנסת בשלוש קריאות.

רוברט אילטוב: אני לא חושב שלממשלה יש בעיה לבטל חוק קיים.

רוברט אילטוב: זה נעשה וזה ייעשה.

עו"ד ארז קמיניץ: בגלל זה כל הצעה שהיא מביאה עוברת בכנסת.

עו"ד שירי ברנד: גם החוק הזה, שהממשלה מתנגדת לו, לא עבר.

גלעד ארדן: בוא לא נתבלבל, עורך הדין קמיניץ.

גלעד ארדן: הממשלה לא באמת התנגדה לו.

גלעד ארדן: כשהממשלה באמת מתנגדת לו היית רואה פה את שר התחבורה ואת השר דיכטר.

גלעד ארדן: השרים מדברים בלשון כפולה, הם אומרים לפקידים שלהם X ובזירה הפוליטית הם עושים Y. אני אומר את זה לפרוטוקול.

גלעד ארדן: בואו לא ניתמם, חברים.

גלעד ארדן: הממשלה לא באמת מתנגדת לחוק הזה.

רוברט אילטוב: תודה רבה, אמרת את מה שרציתי להגיד.

רוברט אילטוב: הממשלה לא באמת התנגדה ושלחה מכתבים סותרים.

רוברט אילטוב: גם המידע שאנחנו מקבלים הוא מידע סותר ולכן במידה ויהיה מחקר ברור, יהיו נתונים ברורים.

דנה נויפלד: הממשלה מורכבת מיותר משר אחד או שניים והשרים שבהם מדובר הם שני שרים.

דנה נויפלד: עדיין הממשלה מחליטה כמכלול והחלטתה היתה להתנגד להצעת החוק.

דנה נויפלד: יותר מפעם אחת זה הובא לפניה ויותר מפעם אחת, על סמך איזון של האינטרסים ועל סמך שמיעה של הגורמים המקצועיים הוחלט להתנגד.

דנה נויפלד: אני רוצה שזה יהיה רשום בפרוטוקול ושזה יהיה ברור מעל כל ספק.

דנה נויפלד: הממשלה מחליטה ולא רק השרים האלה דעתם נשמעה.

דנה נויפלד: לא רק על סמך דעתם של השרים האלה ההחלטה היתה להתנגד.

דנה נויפלד: יש לנו הצעה כדי להביא את הנושא לדיון נוסף – בכל זאת תהיה הוראת שעה ועם זאת, השרים יוכלו להאריך את תוקף החוק באישור ועדת הכלכלה.

דנה נויפלד: כלומר, אחרי שנתיים הגורמים המקצועיים והשרים יצטרכו לשוב ולדון.

גלעד ארדן: זה מה שהצעתי.

גלעד ארדן: הצעתי שהחוק יהיה בתוקף למשך כשנתיים מרגע אישור התקנות ואחרי שנתיים יוכל שר התחבורה, באישור הוועדה, להאריך את תוקפו לעוד שנתיים.

עו"ד יואל הדר: בפעם שעברה אמרתי את עמדת השר לביטחון הפנים וזה היה בעקבות שיחה עם חבר הכנסת מרציאנו, שדיבר על הוראת שעה.

עו"ד יואל הדר: חבר הכנסת מרציאנו חושש שמא המחקר לא יוגש מכל מיני סיבות ולכן אפשר גם את זה לקבוע בחקיקה.

שמואל הלפרט: אדוני היושב ראש, למיטב ידיעתי משטרת ישראל התנגדה בתוקף לחוק הזה, שעלול לסכן את הנהגים בצורה מאד מאד משמעותית.

שמואל הלפרט: זה עניין של פיקוח נפש אמיתי.

שמואל הלפרט: זה מסיח את הדעת בשעת הנסיעה וברור ששלטים כאלה מסיחים את הדעת של הנהג.

גלעד ארדן: אני מסכים עם אדוני.

גלעד ארדן: אתם לא מוכנים למנגנון הזה?

יורם מרציאנו: לא.

גלעד ארדן: אתם עומדים על ארבעה חודשים?

יורם מרציאנו: שלושה חודשים.

עו"ד ארז קמיניץ: הרי ברור שתוך ארבע-חמש שנים יהיה מחקר.

יורם מרציאנו: אתה רוצה לבחון בעוד ארבע שנים?

עו"ד ארז קמיניץ: אם אתה לא מסכים להצעה שהציע היושב ראש אני מנסה להעלות הצעה נוספת.

יורם מרציאנו: כשאני הצעתי הוראת שעה היתה פה התנגדות גדולה מאד של הנוכחים.

דנה נויפלד: אי אפשר היה לעשות הוראת שעה בלי לתקן את החוק.

דנה נויפלד: ממילא נדרש תיקון החוק.

יורם מרציאנו: אני מתנגד.

גלעד ארדן: יש עוד הערות?

גלעד ארדן: לפני שאני מצביע על הסעיף האחרון, שהשינוי היחיד שבו לעומת מה שקראה היועצת המשפטית הוא שהתקנות יובאו לאישור ועדת הכלכלה בתוך שלושה חודשים.

גלעד ארדן: ההצבעה הזאת מסיימת את הדיון בהצעת החוק אחרי הרבה מאד דיונים שהיו כאן בוועדה.

גלעד ארדן: אני רוצה להזכיר לחברי הכנסת שאין קביעה חד משמעית של מדינת ישראל האם החוק הזה, שמשנה את החוק הקיים, מסכן את בטיחות משתמשי הדרך, כן או לא.

גלעד ארדן: יצא מחקר לדרך, הוא עדיין לא הסתיים וכרגע יש ספק האם החוק הזה גורם לסכנה לחיי אדם.

גלעד ארדן: זה פן אחד.

גלעד ארדן: פן שני – הפגיעה באיכות הסביבה, בנוף והטרדה שהשלטים האלה גורמים למשתמשי הדרך.

גלעד ארדן: אני חושב שגם אלה דבר ערכי, שראוי לשקול אותו היטב לפני שתומכים בהצעת חוק כזאת, שלטעמי אין לה הצדקה מלבד התועלות הכלכליות.

גלעד ארדן: היא מסייעת לחברות מסחריות וגם לכך יש תועלות חברתיות, כפי שהציג חבר הכנסת מרציאנו, בהעסקת עובדים ובתרומה לכלכלה.

גלעד ארדן: אני בהחלט מבין את הדברים ואת הדברים האלה אני לא משווה, חלילה, לתחומים אחרים שמייצרים הכנסות לגורמים מסוימים, אבל ניתן לומר את זה כמעט על כל תחום.

גלעד ארדן: ברגע שיש ספק וסכנה לחיי אדם, אני חושב שהעמדה הערכית של כנסת ישראל היתה צריכה להיות שכאשר יש ספק לסכנה לחיי אדם, לא מאשרים בינתיים את החוק.

שמואל הלפרט: השלטים לא מסיחים את הדעת?

שמואל הלפרט: אין נהג ברכב, וגם אני אחד הנהגים, שרואה דברים כאלה ודעתו לא מוסחת.

גלעד ארדן: תודה.

גלעד ארדן: אני מסכים עם דבריך.

דנה נויפלד: אנחנו רוצות להסתייג גם מהסעיף האחרון.

אתי בנדלר: אתם מציעים סעיף נוסף, שיאמר שתוקפו של חוק זה לתקופה של שנתיים.

עו"ד שירי ברנד: בהחלט.

גלעד ארדן: אם הסעיף יאושר, גם אני מבקש לרשום לי הסתייגות, שתוקף הצעת החוק לשנתיים.

אתי בנדלר: תצטרך להצביע על זה אחרי שתצביע על סעיף 5 כי בעצם מדובר בהוראה נוספת.

עו"ד שירי ברנד: שלושה חודשים הם לא ריאליים ואם אנחנו רוצים להיות ריאליים צריך מינימום ארבעה חודשים, אם לא חצי שנה, כדי להתקין תקנות כאלה.

עו"ד שירי ברנד: ממילא אי אפשר יהיה להציב את השלטים עד שלא יהיו תקנות.

עו"ד שירי ברנד: שלושה חודשים הם ודאי לא מספיקים.

גלעד ארדן: אמרתם את עמדתכם והמציע דורש שלושה חודשים.

גלעד ארדן: הממשלה מבקשת להגיש שתי הסתייגויות, אחת על ארבעה חודשים ואחת על הוראת שעה לשנתיים.

גלעד ארדן: אני מעמיד להצבעה את סעיף 5 בנוסח שקראנו ובשינוי היחיד שהוא: שלושה חודשים במקום ארבעה.

גלעד ארדן: הצבעה בעד סעיף 5 – 5 נגד – 2 נמנעים – אין סעיף 5 אושר.

גלעד ארדן: סעיף 5 אושר.

גלעד ארדן: אני מבקש להצביע על הצעתי שתוקף כל החוק יהיה לשנתיים כי רק במידה ואתם דוחים את הצעתי אני יכול להגיש הסתייגות למליאה.

שמואל הלפרט: אני מבקש שזה יהיה רק לשישה חודשים ולא יותר.

גלעד ארדן: נצביע על ההצעה שלי שתוקף החוק הוא לשנתיים בלבד ממועד התקנת התקנות.

גלעד ארדן: הצבעה בעד הצעת היושב ראש – 1 נגד – 4 נמנעים – 1 הצעת יושב ראש הוועדה לא נתקבלה.

גלעד ארדן: הצעתי לא נתקבלה.

גלעד ארדן: נא לרשום לי הסתייגות למליאה.

גלעד ארדן: אנחנו נצביע על הצעתו של חבר הכנסת הלפרט שתוקף החוק יהיה לשישה חודשים.

גלעד ארדן: נא להצביע.

גלעד ארדן: הצבעה בעד הצעתו של חבר הכנסת הלפרט – 2 נגד – 4 נמנעים – 1 הצעת חבר הכנסת שמואל הלפרט לא נתקבלה.

גלעד ארדן: הצעתו של חבר הכנסת הלפרט לא נתקבלה.

גלעד ארדן: אני מבקש לרשום לחבר הכנסת הלפרט הסתייגות למליאה.

גלעד ארדן: תודה רבה לכולם, הישיבה נעולה.